### NN 7/2026 (21.1.2026.), Odluka o izdavanju zlatnih i srebrnih numizmatičkih kovanica »200. obljetnica Samoborskog fašnika«

Hrvatska narodna banka

50

Na temelju članka 104. stavka 1. točke 7. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.), a u vezi s člankom 33. stavkom 2. Zakona o uvođenju eura kao službene valute u Republici Hrvatskoj (»Narodne novine«, br. 57/2022. i 88/2022.) te člankom 2. stavkom 1. i člankom 5. Uredbe br. 651/2012 Europskog parlamenta i Vijeća od 4. srpnja 2012. o izdavanju eurokovanica, Savjet Hrvatske narodne banke na sjednici održanoj 20. siječnja 2026. donio je

ODLUKU

O IZDAVANJU ZLATNIH I SREBRNIH NUMIZMATIČKIH KOVANICA »200. OBLJETNICA SAMOBORSKOG FAŠNIKA«

Članak 1.

Hrvatska narodna banka izdaje zlatne i srebrne numizmatičke kovanice »200. obljetnica Samoborskog fašnika« u sklopu serije numizmatičkih kovanica »Hrvatska baština«, s prigodnim motivima koji prikazuju jedan od najstarijih i najpoznatijih pokladnih običaja u Republici Hrvatskoj te se time predstavlja dio hrvatske tradicijske kulture i baštine.

Članak 2.

(1) Zlatne numizmatičke kovanice iz članka 1. ove Odluke (u nastavku teksta: zlatne numizmatičke kovanice) izdaju se u apoenima od 50 i 20 eura, a srebrne numizmatičke kovanice iz članka 1. ove Odluke (u nastavku teksta: srebrne numizmatičke kovanice) izdaju se u apoenima od 8 i 4 eura.

(2) Zlatne i srebrne numizmatičke kovanice izdaju se u količinama u skladu s Odlukom (EU) 2025/2419 Europske središnje banke od 18. studenoga 2025. o odobrenju količine izdavanja kovanica u 2026. (ESB/2025/37), i to:

1. zlatna numizmatička kovanica od 50 eura izdaje se u količini ne većoj od 200 komada i u ukupnom nominalnom iznosu ne većem od 10.000,00 eura

2. zlatna numizmatička kovanica od 20 eura izdaje se u količini ne većoj od 500 komada i u ukupnom nominalnom iznosu ne većem od 10.000,00 eura

3. srebrna numizmatička kovanica od 8 eura u boji izdaje se u količini ne većoj od 300 komada i u ukupnom nominalnom iznosu ne većem od 2.400,00 eura

4. srebrna numizmatička kovanica od 4 eura izdaje se u količini ne većoj od 1.500 komada i u ukupnom nominalnom iznosu ne većem od 6.000,00 eura.

(3) Zlatne numizmatičke kovanice izrađuju se od zlata stupnja čistoće 999,9/1000, u tehnici kovanja visokoga kovničkog sjaja. Zlatna numizmatička kovanica od 50 eura ima masu od 15,552 grama s mogućim odstupanjem od +0,30 grama i promjer od 25 milimetara s mogućim odstupanjem od ±0,20 milimetara, a zlatna numizmatička kovanica od 20 eura ima masu od 3,888 grama s mogućim odstupanjem od +0,20 grama i promjer od 18 milimetara s mogućim odstupanjem od ±0,20 milimetara.

(4) Srebrne numizmatičke kovanice izrađuju se od srebra stupnja čistoće 999,9/1000, u tehnici kovanja visokoga kovničkog sjaja. Srebrna numizmatička kovanica od 8 eura ima masu od 155,518 grama s mogućim odstupanjem od +0,80 grama i promjer od 60 milimetara s mogućim odstupanjem od ±0,50 milimetara. Srebrna numizmatička kovanica od 4 eura ima masu od 31,103 grama s mogućim odstupanjem od +0,50 grama i promjer od 38,61 milimetra s mogućim odstupanjem od ±0,20 milimetara.

Članak 3.

(1) Na licu zlatnih i srebrnih numizmatičkih kovanica prikaz je osnovnog motiva »Princeze Srake«, središnjeg lika Samoborskog fašnika u poluprofilu. Iznad osnovnog motiva polukružno, uz rub kovanice, ispisan je stilizirani natpis »200 godina Samoborskog fašnika«, a ispod njega stilizirani natpis godine izdanja kovanice »2026.«. Ispod osnovnog motiva prikaz je pokladnih zastavica.

(2) Na licu srebrne numizmatičke kovanice od 8 eura bojama, bijelom i crnom, istaknut je prikaz osnovnog motiva »Princeze Srake« te su također bojama, crvenom, zelenom i žutom, istaknute pokladne zastavice.

Članak 4.

Na naličju zlatnih i srebrnih numizmatičkih kovanica osnovni je motiv prikaz triju likova koji predstavljaju Samoborski fašnik, a to su: »Sudec«, »Fiškal« i »Princ Fašnik«, koji proviruju uz rub kovanice. U pozadini su prikazane pokladne zastavice. Iznad zastavica prikaz je stiliziranog natpisa »REPUBLIKA HRVATSKA«, a ispod stilizirani prikaz oznake nominalne vrijednosti »50«, »20«, »8« ili »4« i naziva novčane jedinice »EURO«.

Članak 5.

Obodi zlatnih numizmatičkih kovanica od 50 i 20 eura glatki su, a srebrnih numizmatičkih kovanica od 8 i 4 eura nazubljeni.

Članak 6.

Autor je likovnog rješenja zlatnih i srebrnih numizmatičkih kovanica akademski kipar Karlo Gross.

Članak 7.

Zlatne i srebrne numizmatičke kovanice iz članka 1. ove Odluke puštaju se u prodaju 5. veljače 2026.

Članak 8.

Prodaju zlatnih i srebrnih numizmatičkih kovanica, koja obuhvaća i poduzimanje svih popratnih aktivnosti u svrhu omogućavanja prodaje, uključujući promociju, obavlja Hrvatska kovnica novca d.o.o. po prodajnoj cijeni koju, kao ovlašteni prodavatelj, samostalno određuje u skladu s člankom 2. stavcima 2. i 3. Odluke o određivanju i objavi prodajnih cijena prigodnih zlatnih i srebrnih kovanica, numizmatičkih kovanica i numizmatičkih kompleta (»Narodne novine«, br. 15/2023.).

Članak 9.

Ova Odluka stupa na snagu sljedećega dana nakon dana objave u »Narodnim novinama«.

O. br. 498-2916-090/01-26/BV
 Zagreb, 20. siječnja 2026.

Predsjednik Savjeta
 Hrvatske narodne banke
 Guverner
 Boris Vujčić, v. r.